दुर्वासा की यह बात सुनकर दुर्योधन ने मन-ही-मन ऐसा समझा, मानो उसका नया जन्म हुआ है। मुनि संतुष्ट हो तो उनसे क्या माँगना चाहिए- इस बात के लिए कर्ण, दुःशासन आदि के साथ पहले से ही सलाह हो चुकी थी। जब मुनि ने वर माँगने को कहा तो उसने बड़े प्रसन्न होकर यह वरदान माँगा, ‘ब्रह्मन्! हमारे कुल में सबसे बड़े हैं युधिष्ठिर। वे इस समय अपने भाइयों के साथ वन में निवास करते हैं। बड़े गुणवान और सुशील हैं। जैसे अपने शिष्यों के साथ आप आज हमारे अतिथि हुए हैं, उसी प्रकार उनके भी अतिथि होइये। यदि आपकी मुझ पर कृपा हो तो मेरी एक और प्रार्थना ध्यान रखकर जाइयेगा। जिस समय राजकुमारी द्रौपदी सब ब्राह्मणों और अपने पतियों को भोजन कराकर स्वयं भी भोजन करने के पश्चात् विश्राम कर रही हो, उस समय आप वहाँ पधारें।’